Bokkoors tref Suid-AfrikaDie Suid-Afrikaanse vlag op ‘n balkon in Nederland. (Foto: Verskaf) Bokkoors het Suid-Afrikaners behoorlik Vrydag getref, ŉ dag voor die Springbokke se Wêreldbeker-eindstryd teen Engeland in Japan. Talle Suid-Afrikaners het aan pres. Cyril Ramaphosa se versoek gehoor gegee om Vrydag hul Springboktruie werk toe te dra. Ramaphosa het Vrydag vertrek na Japan, waar hy die kragmeting môre eerstehands sal aanskou. Hy hoop om die Webb Ellis-trofee Saterdag saam met Springbok-kaptein Siya Kolisi omhoog te hou. Nathi Mthethwa, minister van sport, kuns en kultuur, het Vrydag gesê dit was vir hom ŉ plesier om te sien hoe die nasie agter die bokke verenig staan. “Nelson Mandela het in 1995 die beker omhoog gelig saam met (oud-Bokkaptein) Francois Pienaar. In 2007 was dit oudpres. Thabo Mbeki en destydse kaptein John Smit se beurt. Nou kom Suid-Afrika Saterdag te staan teen (die span van) een van die mees gevestigde demokratiese lande ter wêreld.” Die DA het ook die nasionale span Vrydag sterkte toegewens en gesê die Bokke het die land tot dusver ontsettend trots gemaak. “Engeland het verskeie kere al gewys dat hy ŉ span is om mee rekening te hou. Maar ons glo dat die spelers wat Rassie (Erasmus) vir hierdie wedstryd gekies het daarin sal slaag om deur te druk en die beker huis toe te bring,” lui die DA se verklaring Vrydag. Ook Suid-Afrikaners in Nederland het Vrydag hul ondersteuning aan die Bokke gewys. Die lesers Eric en Carol Effing het ŉ foto gestuur van die Suid-Afrikaanse vlag wat op hul balkon wapper.